open-index/open-wikipedia-markdown huggingface dataset:
אבן ראשה

[שמאל|ממוזער|200px|הלבנה העליונה ב[קשת (בניין)|קשת (צבועה בירוק) היא "האבן הראשה"]]
שמאל|ממוזער|200px|אבן ראשה בולטת ומעוטרת, תמונת חלון בבניין ירושלמי
**אֶבֶן הָרֹאשָׁה** (או לחלופין **הָאֶבֶן הָרֹאשָׁה**) היא החוליה העליונה בקשת הבנויה באופן מסורתי.

## מקור
הביטוי העברי "אבן ראשה" נזכר במקרא בספר זכריה: "מִי אַתָּה הַר הַגָּדוֹל לִפְנֵי זְרֻבָּבֶל לְמִישֹׁר וְהוֹצִיא אֶת **הָאֶבֶן הָרֹאשָׁה** תְּשֻׁאוֹת חֵן חֵן לָהּ", ושם המילה "ראשה" היא צורת הנקבה של שם התואר "ראש".

## מהות
כאשר בונים קשת מלבנים על פיגומים, האבן הראשה היא הלבנה המונחת אחרונה ונועלת את הקשת. בלעדיה הקשת לא תישאר יציבה.

כאשר אבן ראשה נועלת קשת, צורתה מנסרה טרפזית, בדומה לשאר הלבנים המרכיבות את הקשת, אולם צורתה הבסיסית (ללא תוספות קישוטיות) של אבן ראשה הנועלת קמרון צולב היא פירמידה קטומה הפוכה, שאליה מתחברות שתי קשתות. במבנים רבים ובסגנונות אדריכליים שונים, נוהגים להבליט את אבן הראשה או לקשטה.

## בתרבות
בעידן המודרני נהוג להשתמש במושג 'אבן הראשה' לתיאור מוסד או ספר הנמצאים בשורה הראשונה. כך למשל כותב הרב זוין על ספרו של הרב אריה לייב הלר, קצות החושן 

## ראו גם
* קשת (מבנה)
* אבן פינה

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אבן
קטגוריה:קשתות וקמרונים
שטיח אדום

[שמאל|ממוזער|250px|שטיח אדום נפרשׂ לכבוד אורחי פסטיבל הקולנוע הבינלאומי ב[אשדוד, אפריל 2006]]
**שטיח אדום** הוא שטיח שצבעו אדום, אשר נפרשׂ לכבודם של האורחים בכניסה לאירוע חגיגי, ובפרט לכבודם של אח"מים, למשל בעת רדתם מהמטוס.

שטיח זה הוא מקור הביטוי "לפרושׂ שטיח אדום", שפירושו: להעניק כבוד רב.

מקור המנהג ככל הנראה בעת העתיקה. במחזה אגממנון מתואר כיצד אשתו של אגממנון מצווה עליו ללכת על שטיח אדום ולא על האדמה, דבר אשר יעורר עליו את חמת האלים - שכן שטיח אדום נחשב, לאור נדירות הצבע האדום, למיועד לאלים בלבד. באירופה של ימי הביניים נפרש שטיח לכבוד אורחים חשובים, על מנת שלא יצעדו על הרצפה הקרה; ומכיוון שאדום היה צבע יקר ערך, הוא סימל את האירוח המכובד ביותר.

המונח ידוע במיוחד בהקשר של טקס האוסקר, בו קיים שידור ארוך וקפדני, אשר נקרא לרוב "על השטיח האדום", בו מצלמים, מראיינים ובוחנים את לבושם של הסלבריטאים המגיעים לטקס, אשר הולכים על השטיח האדום בכניסה למבנה בו הוא משודר.

## קישורים חיצוניים

* 

קטגוריה:טקסים
אדום
נחל צאלים

שמאל|ממוזער|300px|נחל צאלים
**נַחַל צֶאֱלִים** (בערבית: **وادِي السيّال**- ואדי אַ-סֵיַּאל) הוא אחד מנחלי האכזב הגדולים ביותר בנחלי מדבר יהודה היורדים אל ים המלח, אורכו מתחילתו ועד לשפך הוא כ-32 ק"מ. שטח אגן הניקוז של הנחל, כ-287 קמ"ר. הנחל מנקז את אזור דרום מזרח הר חברון סמוך ליישוב מעון ממשיך מצפון לערד ונשפך לים המלח צפונית למצדה. מלבד גֵבֵי מים רבים, המתמלאים מדי שנה לאחר שיטפונות גשמי החורף, נובעים בנחל ארבעה מעיינות.

## שם
בערבית מכונה הנחל- "ואדי א-סֵיַאל" שפירושו "הנחל הזורם". שמו העברי ניתן לו בשנות ה-50 והוא נגזר משם העץ צאל. "תַּֽחַת־צֶאֱלִ֥ים יִשְׁכָּ֑ב בְּסֵ֖תֶר קָנֶ֣ה וּבִצָּֽה׃ סֻכֻּ֣הוּ צֶאֱלִ֣ים צִֽלֲל֑וֹ יְ֝סֻבּ֗וּהוּ עַרְבֵי־נָֽחַל*." *(איוב מ', כ"א-כ"ב). עץ הצאלה במקרא הוא עץ מצל, וסבורים שהוא עץ השיטה.

## תוואי הנחל
יובליו העליונים של הנחל מתחילים להיאסף מהאזור המזרחי של דרום הר חברון, על "מדרגת הכפיפה העליונה" בשוליו המזרחיים של דרום הר חברון, משם משתפל נחל צאלים מזרחה במתינות יחסית תוך שהוא "אוסף" אליו נחלים נוספים. בשלב מסוים נכנס נחל צאלים לתוך "במת השוליים המזרחיים", שהיא רצועה צרה לכל אורכו של מדבר יהודה, אשר יורדת במדרגת כפיפה חריפה לעבר ים המלח. בשלב זה נחל צאלים הופך לקניוני, החל מ"ברכת צפירה", בריכה המתמלאת מים בחורף, שם ישנו גֵב הנשאר מלא רוב השנה. מתחת לברכת צפירה יש מפל בגובה של כ-80 מטרים. בלב קניון הנחל נובע כל ימות השנה עין נמר, מעיין מים מתוקים בתוך מערה שפתחה מוסתר על ידי סלעים, ומשם הנחל מתחתר לגיא "בהק", ולערוץ קניוני נוסף החסום כולו בסלעים ועל כן נקרא שם הקטע הזה "גֵיא סלעים". בסיום הגיא, נשפך נחל צאלים לים המלח כארבעה קילומטרים צפונית למצדה.

## היסטוריה
ב-1960 משלחת ארכאולוגית בהובלת פרופ' יוחנן אהרוני לנחל צאלים מצאה שרידים משלוש תקופות: הכלקוליתית, הישראלית, ומימי בר כוכבא. הממצאים השונים נמצאו במערת החצים, במערת המגילות ובמערת הגולגולת המצויות על יד ברכת צפירה וליד עין נמר וכללו כלי חרס, ראשי אלה מנחושת ומהמטיט, גרזן נחושת, לוחיות עצם, צדף ושנהב, בדים, מחצלות, סלים וחרוזים בשקיות בד. כמו כן באחת המערות המשלחת מצאה קטעי קלף ופפירוס הכתובים יוונית וארמית ובהם מצוינים שמות עבריים כגון: זכי בן יוסף, חנן בן חנן, ישוע בן יעקב, ישוע בן הלוי ועוד.

בנחל אירעו מספר אירועי טביעה עקב שיטפון בזק: בשנת 2002 טבע למוות בנחל בעת טיול צעיר בן 22 שטייל עם חבריו. הצעיר ניסה לחצות את ערוץ הנחל עם ג'יפ כשנחשול מים הפך את רכבו וסחף אותו במורד הערוץ. גופתו נמצאה יממה לאחר מכן, כ-4 ק"מ ממקום ההסחפות. במהלך סערת דצמבר 2013 טבעו בנחל שני צעירים.

## צמחייה
פריחה באגן הנחל: בינואר-פברואר - פריחה של זמזומית המדבר (נפוצה ברמת המדבר). בפברואר - פריחת מקור החסידה השעיר, ציפורני חתול, מנתור מחוספס, בצלציה ארצישראלית, באשן תמים, כדן סגול, רותם המדבר (פריחת הכדנים נדירה במסלול. ריכוז נאה נמצא במקטע קטן בין הר נמר לנחל שפן). באפריל - פריחת דרדר החרחבינה. בספטמבר - פריחת חצבים.

## לקריאה נוספת
* עדה ירדני, **מחקרי מדבר יהודה - תעודות 'נחל צאלים**'. בהוצאת אוניברסיטת בן-גוריון והחברה לחקירת ארץ-ישראל ועתיקותיה, 1995. 

## קישורים חיצוניים

*  - אתרים ומסלולים בנחל צאלים, באתר "טבע ונופים בישראל".
* 
* 
* נחל צאלים באתר "טיולי"
* 
* 
* טיול וירטואלי 360 בנחל צאלים - אתר ישראל ב-360
* 

## הערות שוליים

קטגוריה:נחלי ישראל הנשפכים לים המלח
קטגוריה:מדבר יהודה: נחלים
קטגוריה:בקעת ערד
101 (אלבום)

**101** הוא סרט דוקומנטרי ואלבום הופעה כפול שיצא במרץ 1989, המתעד הופעה של להקת המוזיקה האלקטרונית הבריטית דפש מוד. ההופעה המתועדת באלבום הייתה ההופעה האחרונה (הופעה מס' 101) בסיבוב ההופעות של האלבום *[[Music For The Masses]]* (יצא ב-1987).

## הפקה
ההופעה התקיימה ב-18 ביוני 1988 וצפו בה כ-80,000 צופים, באצטדיון הרוז בול בפסדינה, קליפורניה, שהכיל בעבר אירועים גדולים כמו גביע העולם בכדורגל והסופרבול.

הסרט הדוקומנטרי מכיל צילומים מאחורי הקלעים ותיעוד חוויותיהם של שלושה מעריצים שזכו להצטרף לחלק מסיבוב ההופעות של הלהקה (הם זכו בפרס דרך תחנת רדיו בלוס אנג'לס), וכן ביצועים חיים לשירים מאלבומים קודמים של הלהקה.

ב-2003 יצאה גרסת DVD ל-**101**, שהכילה דיסק אחד עם הסרט הדוקומנטרי, ודיסק נוסף עם השירים ומס' ראיונות, ביניהם ראיונות עם חברי הלהקה נכון ל-2003 (אלן ווילדר, שעזב את הלהקה ב-1995 בחר שלא להתראיין).

האלבום הגיע למקומות 5 ו-45 במצעדי האלבומים בבריטניה ובארצות הברית (בהתאמה).

## רשימת שירים
**בסוגריים – שם האלבום שבו הופיע השיר לראשונה**


### CD, 1989
**CD1:**

**CD2:**


* כל השירים נכתבו על ידי מרטין גור, מלבד *[[Speak & Spell#Just Can't Get Enough|Just Can't Get Enough]]* שנכתב על ידי וינס קלארק.
* דייב גהאן שר את כל השירים, מלבד *[[Some Great Reward#Blasphemous Rumours / Somebody|Somebody]]*, The Things You Said ו-*[[Black Celebration#רשימת השירים|A Question Of Lust]]*, שאותם שר מרטין גור, ו-*Pimpf* האינסטרומנטלי.


### DVD,2003
**CD1:**

הדיסק הראשון הוא הסרט הדוקומנטרי שיצא ב-1989 עם מס' תוספות.

**CD2:**


* שירים 7 ו-9 לא קיימים בגרסת הוידאו מ-1989.

## סינגלים

:יצא כסינגל גם ב-1983, ראו *[[Construction Time Again#Everything Counts|Everything Counts]]*

## קישורים חיצוניים
* 

* 

קטגוריה:אלבומי דפש מוד
קטגוריה:אלבומי הופעה באנגלית
קטגוריה:אלבומי זהב בארצות הברית
צליפת שוט

ממוזער|פציעה מסוג "צליפת שוט"
**צליפת שוט** (תרגום שאילה מאנגלית - whiplash) היא טראומה גופנית הנגרמת לצוואר.

לרוב נגרמת החבלה כתוצאה מתאונת דרכים, בה נדחפים יושבי הרכב קדימה בפתאומיות, ונבלמים על ידי חגורת הבטיחות.

כוחות ההאצה וההאטה העזים גורמים למתיחת הצוואר וחוליותיו, ועלולים לגרום לחבלה בדרגת חומרה משתנית כתלות בעוצמת הפגיעה. "צליפת השוט" עשויה להתבטא בכאבי צוואר, הגבלה בתנועות הצוואר, כאבי ראש וכתפיים, מתח שרירים ובעיות נוירולוגיות שונות (כגון טיניטוס וסחרחורת), הקשורות לזעזוע המוח הנלווה.

הטיפול בתסמינים מבוסס על משככי כאבים ונוגדי דלקת, ולצידו שכיח טיפול פיזיותרפי מקומי. לעיתים, ימליץ הרופא על שימוש בצווארון רפואי.

"צליפת שוט" אינה מונח רפואי או משפטי כשלעצמה, אלא כינוי המתאר סוגים שונים ומגוונים של פגיעות ותסמינים.

בשנים האחרונות מזהירים רופאים רבים מפני פגיעת "צליפת שוט" כתוצאה מהד באנגינג - טלטול של הראש והצוואר, הנפוץ בעיקר בהופעות רוק ומטאל.
## קישורים חיצוניים

קטגוריה:פציעות צוואר
נחל רחף

**נַחַל רַחַף** (בערבית: **وادي حفحف ואדי חפחף**) הוא אחד הנחלים הנשפכים ממדבר יהודה לאזור לשון ים המלח, סמוך להר אלעזר. אורכו 20 ק"מ ושטח אגן הניקוז שלו הוא כ-80 קמ"ר. לנחל כמה יובלים המנקזים את בקעת קנאים ורכס כידוד. ראשיתו של הנחל בבקעת קנאים שבין מצדה לערד ומכאן הוא היה בעבר נשפך לחוף ים המלח. בעקבות ירידת מפלס ים המלח התייבש הים באזור אליו היה נשפך, וכיום הוא נשפך לאזור לשון ים המלח. בערבית מכונה הנחל ואדי חפחף שפירושו "נחל רשרוש כנפיים". לאורך מסלולו חתר הנחל כמה קטעים קניוניים מרשימים. הבדווים יושבי מדבר יהודה מחלקים את הנחל לשלושה קטעים על פי המבנה הטופוגרפי של הנחל, ומכנים כל קטע בשם אחר:

1. בחלקו העילי חוצה הנחל את קמר הר קנאים, שם הוא עובר בקניון עמוק למדי שבו מפל בגובה כ-60 מ'. קטע זה מכונה בערבית ואדי אלנסורי (وادي النسوريّ) שפירושו נחל הנשרים. בעברית מכונה קטע זה נחל כידוד (ניצוץ).

2. ברמת המדבר יוצר הנחל קטע קניוני נוסף שעומקו כ-20 מ' ואורכו כק"מ אחד.

3. החלק המרשים מכולם הוא חלקו התחתון של הנחל, שם חותר הנחל במצוק ההעתקים ויוצר נקיק עצום שעומקו כ-200 מ' ובו סדרה של מפלים שלרגליהם מכתשות גדולות. בחורף מוצפות המכתשות במי שיטפונות והמעבר בנקיק מחייב שחייה של ממש. ההליכה בנקיק זה מחייבת ידע בטיפוס וגלישת מצוקים.

בנחל מספר גבים המלאים מים כל ימות השנה.
סמוך לנחל מצפון לו במרחק של מספר קילומטרים ממנו נמצא הר המצדה.

## לקריאה נוספת
* מנחם מרקוס, **עוד לא תמו כל פלאייך**, (עמודים 69-70), משרד הביטחון – ההוצאה לאור, 2003.

## קישורים חיצוניים

* 

קטגוריה:נחלי ישראל הנשפכים לים המלח
קטגוריה:מדבר יהודה: נחלים
ישראל סרוג

רבי **ישראל סרוג** (**סרוק**) (המאה ה-16–17), ידוע גם בראשי תיבות שמו - הרי"ס, היה מקובל ומפיץ קבלת האר"י באירופה.

## ביוגרפיה
תולדות חייו לוטים בערפל. יש הטוענים שנולד במצרים. רבי שלמה שלומיל, מחבר ספר "שבחי האר"י", שהגיע לצפת במחצית הראשונה של המאה השבע-עשרה מספר באגרותיו כי נשא לאישה את בתו של סרוג, ומספר כי סרוג ליקט את כל הכתבים המצויים של כתבי האר"י והשקיע בהם הון רב.

את מסלול מסעותיו של הרב סרוג והאישים אותם פגש ולימד, מסכם יוסף אביב"י, על פי עדויות האישים בכתביהם:

לפני שנת שנ"ג (1592): ביקר בשלוניקי, שם נפגש עם ר' דוד שמריה וכנראה גם עם ר' יהודה הכהן.

לפני שנת שנ"ג (1592): ביקר ברגוזה, איליריה ודוברובניק, שם נפגש עם ר' אברהם הירידה ור' שלמה אוהב.

משנת שנ"ג עד שנת ש"ס (1592–1600): ביקר בפירארה, ונציה שם נפגש עם ר' מנחם עזריה מפאנו, ר' עזרא מפאנו, ר' נתן אוטולינגו, ר' ברוך בן ן' ברוך, ר' שמעון כהן, ר' אהרן ברכיה מודינא, ר' יהודה אריה ממודנה ושוחח עמו "אלף פעמים".

בין השנים ש"ס - שס"ג (1600–1603): ביקר בקוניאן ונפגש שוב עם ר' נתן אוטולינגו, ובעיר גוריציה עם ר' יששכר בער איילינבורג ור' מנחם עזריה מפאנו.

בשנת שס"ג (1603): ביקר בוונציה ונפגש עם ר' נתן אוטולינגו ור' נפתלי בן דוד זכריה מנדל.

בין השנים שס"ג - שס"ו (1603–1606): ביקר בפרנקפורט ונפגש עם ר' אלכסנדר כ"ץ.

כמו כן ביקר בתאריכים לא ידועים: בקראקא שם נפגש עם ר' יהודה הכהן, וכנראה ביקר גם בקושטא ומצרים שם נפגש עם ר' אפרים פנצירי.

## תורתו
הוא גילה לתלמידיו את שורש נשמתם בגלגול קודם, ולימד אותם את שיטתו הממזגת בין הקבלה לפילוסופיה. במסעותיו הפיץ את הקבלה הלוריאנית, בשיטה שונה משיטת רבי חיים ויטל. שיטתו התבססה על כתבי רבי חיים ויטאל ורבי יוסף אבן טבול תלמידי האר"י שהיו ברשותו, בתוספת חידושיו שלו. במשך שנים שררה הדעה באירופה כי היה תלמיד האר"י בעצמו, כפי שאמר בעצמו לתלמידיו. למרות זאת, ברשימה שכתב וסידר ר' חיים ויטל מהתלמידים שנכנסו ללמוד אצל האר"י שמו נעדר, ובכתבי תלמידי האר"י הידועים אין זכר לשמו של סרוג, וכן בספרים שכתב לא הזכיר את האר"י כרבו.

מקובל לייחס לו את ראשית התפשטות הקבלה הלוריאנית באירופה, והשפעת כתביו ניכרת בכתבי המקובלים האשכנזים, ובפרט בשיטת החסידות. הספר עמק המלך נכתב על פי שיטתו.

בין תלמידיו היה המקובל האיטלקי רבי מנחם עזריה מפאנו, שכל כתביו מבוססים על קבלתו. כמו כן קיבל ממנו את השקפתו הפילוסוף-מקובל הספרדי-הולנדי רבי אברהם כהן דה-הירירה.

קיימת מחלוקת בין גרשם שלום לש"א הורודצקי ואחרים על קביעתו של הורודצקי כי רבי ישראל סרוק היה תלמיד האר"י.

## מספריו
***דרוש שיעור קומה**
***שבר יוסף**
***קיצור עולם התיקון**
***דרוש המלבוש**
***פירוש על ספרא דצניעותא**
***נעים זמירות ישראל**
***פירוש זמירות של שבת**
***תקון קרי לליל יום הכפורים**, נדפס עם פירוש מאת רבי מאיר ביקייאם.

## לקריאה נוספת
* גרשום שלום, ישראל סרוג - תלמיד האר"י?, **ציון** כרך ה חוברת ג/ד, תמוז ת"ש, עמ' 214 - 243.
* יוסף אביב"י, **קבלת האר"י**, ירושלים 2008, ע' 224–244.
## קישורים חיצוניים
* 
*
*
*
*
* 
* 
* 
* 

## הערות שוליים

קטגוריה:ראשוני האחרונים
קטגוריה:מקובלים
קטגוריה:תלמידי האר"י
קטגוריה:מחברי ספרי קבלה
קטגוריה:יהודים במאה ה-16
קטגוריה:יהודים במאה ה-17
הר אלעזר

**הר אלעזר** הוא הר הנמצא כמה מאות מטרים דרומית למצדה, וקרוי על שם אלעזר בן יאיר, המפקד היהודי האחרון של מצדה.

מדרום להר מעמיק את ערוץ הזרימה שלו נחל רחף ובחלקו הצפוני נמצאו שרידי המחנה הרומי השמיני, שעל פי סיפורי יוסף בן מתתיהו, מאות חיילים רומאים השקיפו ממנו על חלקה הדרומי של מצדה.

ההר מתנשא כ-400 מטרים מעל ים המלח וגובהו כגובה פני הים; מאז שנת 2019, עקב שינוי התוואי, שביל ישראל עובר בהר.

## ראו גם
* הר בן יאיר

## קישורים חיצוניים
* 

אלעזר
קטגוריה:שביל ישראל
יאחנייה

**יאחנייה** (ברומנית: **iahnie de fasole**) הוא מאכל רומני דמוי חומוס העשוי משעועית. נקרא ברומנית גם "פסולה בטוטה" (Fasole bătută), שם שמשמעו "שעועית חבוטה" ומרמז על דרך ההכנה. 
המילה הגיעה לרומנית מטורקית וייתכן כי מקורה הוא פרסי.
קיימים גם סוגים נוספים של יאחנייה העשויים מירקות אחרים כמו חצילים ועם בצל, כמו כן יאחנייה מבשר או דג, למשל קרפיון.
במטבח הטורקי והמטבח היווני, היאחנייה מוכרת כנזיד בשם "יאחני" (בטורקית: yahni, ביוונית: γιαχνί). יאחנייה העשויה משעועית נקראת ביוונית "פסולאקיה יאחני" (fasolakia yiahni).

## דרך ההכנה
משרים למשך הלילה את הכמות המבוקשת של שעועית יבשה. מבשלים את השעועית עד התרככות, מסננים את המים ומועכים את השעועית. המעיכה הקלאסית נעשית עם מערוך, כיום עושים זאת גם במעבד מזון. מערבבים בתוך השעועית המעוכה שמן, מלח ופלפל לפי הטעם. קוצצים דק בצל יבש, מערבבים עם השעועית ומגישים קר.

את השעועית המוכנה, לפני הוספת הבצל, אפשר לשמור במקרר זמן רב.

## קישורים חיצוניים
* אתר המציע מרשם ליאחנייה ותמונות של המאכל ברומנית

קטגוריה:המטבח הרומני
קטגוריה:מאכלי שעועית
שי הולצמן

**שי הולצמן** (נולד ב-1 בינואר 1974) הוא כדורגלן עבר ישראלי ששיחק בעמדת החלוץ ומדורג במקום השישי בטבלת מלך השערים של ליגת העל בכל הזמנים, עם 169 שערים.

## קריירה
הולצמן גדל במחלקת הנוער של מכבי נתניה ומשם המשיך לקבוצה הבוגרת של המועדון מעונת 1990/1991 עד עונת 1992/1993. בעונת 1993/1994 שיחק במכבי חיפה עמה זכה באותה שנה באליפות ובגביע הטוטו. במהלך עונת 1994/1995 הוא עבר ממכבי חיפה לצפרירים חולון עד עונת 1996/1997 שבה עבר להפועל באר שבע וזכה איתה בגביע המדינה.

בעונת 1997/1998 הוא עבר לשחק בצרפת בקבוצת סטאד רן אבל במהלך העונה חזר לשחק בישראל, בקבוצת בית"ר ירושלים והיה שותף לזכייה איתה באליפות ובגביע הטוטו. את עונת 1998/1999 הוא התחיל בהפועל חיפה ובהמשך העונה עבר לשחק בקבוצת אוסטריה וינה האוסטרית.

בעונת 1999/2000 חזר שוב לשחק בישראל בקבוצת מכבי נתניה אך בהמשך העונה עבר לשחק במכבי פתח תקווה. אחרי עונה וחצי במכבי פתח תקווה, הוא עבר בתחילת עונת 2001/2002 לעירוני ראשון לציון. את אותה עונה סיים כסגן מלך השערים עם 17 כיבושים.

הולצמן החל את עונת 2002/2003 בעירוני ראשון לציון, אך בהמשך עבר למועדון ספורט אשדוד וסיים את העונה כמלך השערים של הליגה עם 18 כיבושים יחד עם יניב אברג'יל. מעבר זה גם סיים תקופה של כעשור בו לא התמיד בשום קבוצה שתי עונות שלמות רצופות, ובמספר קבוצות – אף פרקי זמן קצרים יותר. בעונת 2003/2004 זכה שוב במלכות השערים יחד עם אופיר חיים, ובעונת 05/06 היה מלך השערים לבדו.

ב-29 בנובמבר 2008 הבקיע את שערו ה-169 בקריירה, ובכך עקף את מרדכי שפיגלר, שהיה המאמן שהעלה אותו לבוגרים. ב-30 במאי 2009, בסיום עונת 2008/2009 פרש ממשחק פעיל. משחקו האחרון היה במחזור הסיום של העונה מול מכבי תל אביב בו עלה כמחליף בדקה ה-67.

להולצמן תשע הופעות בנבחרת ישראל בהן כבש שער אחד, בניצחון 0–2 על קפריסין במוקדמות יורו 2004.

לאחר פרישתו החל לשמש כמנהל הטכני של מועדון ספורט אשדוד. ב-11 ביוני 2013 מונה לעוזרו של יוסי מזרחי, מאמנה של מכבי נתניה מהליגה הלאומית.

## מחוץ לכדורגל
כיום משמש כמנכ"ל של חברה הסוחרת בשוק ההון, ומנהל פעילות של תמ"א 38 בעיריית תל אביב-יפו.

## חיים אישיים

הולצמן נשוי ללילך ולהם שתי בנות ובן.

## תארים
;תארים קבוצתיים
* אליפות המדינה: 1993/1994, 1997/1998
* גביע המדינה: 1996/1997
* גביע הטוטו: 1997/1998

;תארים אישיים
* מלך השערים של ליגת העל: 2002/2003, 2003/2004, 2005/2006

## קישורים חיצוניים

## הערות שוליים

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:כדורגלני נבחרת ישראל
קטגוריה:כדורגלני מכבי נתניה
קטגוריה:כדורגלני מכבי חיפה
קטגוריה:כדורגלני צפרירים חולון
קטגוריה:כדורגלני הפועל באר שבע
קטגוריה:כדורגלני סטאד רן
קטגוריה:כדורגלני בית"ר ירושלים
קטגוריה:כדורגלני הפועל חיפה
קטגוריה:כדורגלני אוסטריה וינה
קטגוריה:כדורגלני מכבי פתח תקווה
קטגוריה:כדורגלני הפועל ראשון לציון
קטגוריה:כדורגלני מועדון ספורט אשדוד
קטגוריה:נתניה: כדורגלנים
קטגוריה:כדורגלנים ישראלים בצרפת
קטגוריה:כדורגלנים ישראלים באוסטריה
קטגוריה:ישראלים שנולדו ב-1974
מלאי (מאכל)

**מלאי** (ברומנית: **Mălai**) הוא מאפה רומני מסורתי זהוב, בין עוגה לפשטידה, אותו מכינים מקמח תירס וממוצרי חלב שונים.

את המלאי נהוג לאכול עם גבינה מסוגים שונים וסוכר.

המלאי נאכל ברומניה כארוחת צהריים ונחשב כמאכל מסורתי.

## מתכון

מתכון אופייני לעוגת מלאי עבור מגש בגודל 25 על 35 ס"מ:
*  250 גרם תירס דק ככל האפשר
*  125 חיטה
*  660 מ"ל חלב (2 בקבוקים של 330 מ"ל)
*  4 ביצים גדולות
*  125 גרם סוכר
*  125 גרם חמאה מותכת קרה (ניתן להחליף בשמן, אך חמאה מעניקה לעוגה טעם טוב בהרבה)
*  10 גרם אבקת אפייה (שקית אחת, 2 כפיות)
*  1 כף תמצית וניל (או שקית סוכר וניל)
*  קליפת עץ מגוררת מלימון אחד
*  1 אבקת מלח
*  אבקת סוכר לגימור העוגה (לא חובה)

## ראו גם
* ממליגה

## הערות שוליים

קטגוריה:המטבח הרומני
קטגוריה:מאכלי תירס
שוודיה באירוויזיון 2006

**[[שוודיה באירוויזיון|שוודיה]] ב[[אירוויזיון 2006]]** השתתפה עם השיר "Invincible" בביצוע של קרולה.

## לפני האירוויזיון
שמאל|ממוזער|250px|לוגו תחרות מלודיפסטיבלן 2006
הנציג השוודי לאירוויזיון נבחר על ידי המלודיפסטיבלן, קדם האירוויזיון השוודי, אשר נחשב להפקה המושקעת ביותר באירופה לדברי מעריצי אירוויזיון רבים. המלודיפסטיבלן נערך גם השנה באותה המתכונת שהונהגה על התחרות מאז 2002.
את התחרות, פרט לשלב גלגל ההצלה, הנחתה לנה פיליפסון, הדיווה השוודית שבין היתר ייצגה את שוודיה באירוויזיון 2004.

בחצאי הגמר היו שני שלבי הצבעה - הראשון בשביל לבחור את 5 השירים הראשונים והשני בשביל לבחור את שני השירים שעולים אוטומטית אל הגמר (מקום 1 ו 2) ושני השירים שעולים לחצי גמר החמישי (גלגל ההצלה - מקום 3 ו 4). בגלגל ההצלה היו שני שלבי הצבעה - הראשון בשביל לקבוע את 5 השירים הראשונים והשני בשביל לקבוע אילו 2 שירים יעלו לגמר באופן אוטומטי.

הזוכה בתחרות קרולה הגקוויסט ייצגה בעבר את שוודיה - בשנת 1983 עם השיר Främling שאיתו הגיעה למקום השלישי, ובשנת 1991 עם השיר Fångad av en stormvind איתו זכתה והביאה את האירוויזיון למאלמו ב 1992.
לאחר זכייתה במלודיפסטיבלן 2006 היא שינתה את שירה לאנגלית ושם השיר החדש הוא Invincible (בלתי מנוצחת).
השיר נכתב על ידי תהומאס גיסון וקרולה, והולחן על ידי תהומאס גיסון, בובי ליונגרן והנריק ויקסטורם.

### חצי גמר 1
חצי גמר ראשון - זירת איינדאלס, לסקנד - 18.2.06

### חצי גמר 2
חצי גמר שני - אולם לופברגס לילה, קרלסטד - 25.2.06

### חצי גמר 3
חצי גמר שלישי - זירת רוזנהולם, קרלסקרונה - 4.3.06

### חצי גמר 4
חצי גמר רביעי - הסקנדינביום, גטבורג - 11.3.06

### גלגל הצלה
שלב גלגל ההצלה - אולפני הטלוויזיה של SVT, סטוקהולם
מנחה: קארין יולסטורם-ליוו

### גמר
בגמר הזוכה נבחר על ידי שילוב של תוצאות הקהל בבית (היוו 50%) ושל תוצאות השופטים (היוו 50%). קרולה זכתה בתוצאות הקהל בבית בעוד שאנדרס יוהנסון היה עדיפות השופטים.

הגמר - תיאטרון הגלוב, סטוקהולם - 18.3.06

## באירוויזיון

קטגוריה:שוודיה באירוויזיון
קטגוריה:מדינות באירוויזיון 2006
כירכוכ (מחוז)

**כּירכּוּכּ** (ערבית: **محافظة كركوك**, כורדית: **Kerkûk**), הוא מחוז בעיראק, בתחום האזורים שבמחלוקת בצפון המדינה, ששטחו 9,679 קמ"ר. ב-2011 נמנו בו 1,395,614 תושבים.
## גאוגרפיה
המחוז הנקרא על שם העיר כירכוכ, שנמצאת בתחומו. בין שנת 1976 עד לאמצע שנת 2006, שמו של המחוז היה "מחוז א-תאְמים" (בערבית: **محافظة التأميم**), אשר שונה על ידי מפלגת הבעת' העיראקית (המפלגה שבראשה עמד סדאם חוסיין). לאחר הפלת משטר סדאם הוחלט להחזיר את שמו הישן של המחוז.

האזור משתרע על כ-9,679 קילומטרים מרובעים. בשנת 2017, אוכלוסיית כירכוכ מנתה 1,259,561 נפשות.

המקום עשיר מאוד בנפט ובגז טבעי.

אוכלוסיית המחוז מורכבת בעיקר מכורדים, אך יש בה גם טורקמנים, ערבים ואשורים (נוצרים נסטוריאנים).

המחוז הוא מרכז תרבותי של הטורקמנים העיראקים. דרום מזרח המחוז הוא מרכזם החברתי של הכאכאים.

## קישורים חיצוניים

## הערות שוליים

קטגוריה:עיראק: מחוזות
קטגוריה:כורדיסטן העיראקית
קטגוריה:כורדיסטן: גאוגרפיה
ארכפלוס

**ארכּפּלוס** (+ARC או ArcPlus) היא תוכנת תכנון ושרטוט אדריכלי של חברת ARC Technology. התוכנה, שנוצרה במקורה בישראל על ידי טוב סטריקובסקי (אדריכל) ואבנר קוטלר (מהנדס תוכנה), קיימת מאז שנת 1984 וייחודה הוא הקלות בה אפשר ליצור בה מודלים תלת־ממדיים הניתנים לחיתוך לתוכניות, חתכים וחזיתות. הגרסה האחרונה הקיימת בשוק היא גרסת 2017 הנקראת ARC+ X10.
התוכנה מגיעה עם ממשק מלא בעברית, אנגלית וצרפתית לבחירת המשתמש.

+ARC מאפשרת לייצר שרטוט פרמטרי חכם אשר עוזר לחסוך זמן רב בעבודה היומיומית.
השרטוט הנעשה בדו-מימד (במבט-על) מכיל כבר פרמטרים של גובה ונפח וכך יודע להפוך את השרטוט הדו-ממדי למודל תלת-ממדי ולהדמיה
עם חומרים.

+ARC נוצרה לאדריכלים ומעצבים ומכילה כלים חכמים כגון:
* ספריות ויזואליות מובנות – קירות ופתחים.
ניתן לייצר קירות מכל סוג וחתך, פתחים רבים והכל פתוח ליצירה, עריכה ושינוי.
* אובייקטים חכמים – ריהוט, חשמל אינסטלציה ועוד
אובייקטים עם אפשרות להגדיר גדלים ספציפיים לכל פריט כגון – שולחן, כיסא, מקלחת ועוד
* ממשק מידות אוטומטיות
מידות פנים ומידות חוץ הנוצרים אוטומטית. כולל – רוחב הפתח, גובה הפתח וגובהו מהרצפה.
* ממשק חזיתות וחתכים
ממשק דינאמי חכם ליצירת חתכים וחזיתות ישירות מהמודל.
* ממשק מדרגות וגגות רעפים
* הדמיה מובנית

בניגוד לתוכנת השרטוט אוטוקאד, שהיא תוכנה גנרית המיועדת לכלל המקצועות הטכניים, +ARC היא תוכנה ייעודית שנבנתה על ידי אדריכלים-למען-אדריכלים. אך למרות ייעודה זה היא משמשת בהצלחה גם מעצבי פנים, יוצרי תפאורות וסטנדים, אדריכלי נוף, מהנדסים וכיוצא בזה.

## קישורים חיצוניים
* 
* אתר משווק +ARC בישראל
* אתר בית התוכנה ARC Technology המייצר את סדרת המוצרים +ARC

## הערות שוליים

קטגוריה:תוכנות תלת־ממד
קטגוריה:תוכנה לתכנון בעזרת מחשב
ד'י קאר

**מחוז ד'י קאר** (בערבית: **محافظة ذي قار**) הוא מחוז בדרום־מזרח עיראק, שמשתרע על שטח של 12,900 קמ"ר ואוכלוסייתו מוערכת בכ־2,000,000 נפש. בירתו היא העיר נאסריה, ובתחומו נמצאים שרידי הערים השומריות אור, ארידו ובאד-טיבירה.

## קישורים חיצוניים

קטגוריה:עיראק: מחוזות
אל-מות'נא

**מחוז אל-מֻת'נא** (בערבית: **محافظة المثنى**) הוא מחוז בדרומה של עיראק, על הגבול עם ערב הסעודית. בירתו היא סמאווה, ובה נמצאים שרידי העיר השומרית אוּרוּכּ, שהיא העיר הנזכרת בספר בראשית כעיר **אֶרֶך** (עירו של נמרוד), ואשר עומדת במוקד האפוס הקדום "עלילות גילגמש". המקום שבו נמצאים שרידי העיר נקרא היום בערבית **וַרְכּא** (وركاء). שטח המחוז הוא כ-51,700 קמ"ר.

## קישורים חיצוניים

קטגוריה:עיראק: מחוזות
ואסט

**מחוז וַאסֶט** (בערבית: **محافظة واسط**) הוא מחוז במזרח עיראק. שמו נגזר ממילה בערבית שמשמעותה "אמצע", שכן הוא שוכן באמצע הדרך בין הערים ההיסטוריות כופה ובצרה שבדרום עיראק. נהר החידקל חוצה את המחוז.

שטח המחוז 17,153 קמ"ר ואוכלוסייתו מנתה בשנת 2014 (בהערה) כ-1,457,000 נפשות. רוב התושבים הם שיעים, וחלקם מאופיינים כערביי הביצות.

הערים המרכזיות הן בירת המחוז אל-כות (الكوت) (389,376 תושבים ב-2018) והעיר אל-חי  (الحي).

שמו של המחוז עד 1976 היה כות.

## קישורים חיצוניים

ואסט
כרבלא (מחוז)

**מחוז כרבלא** (בערבית: **محافظة كربلاء**) הוא מחוז בעיראק. בירתה היא העיר כרבלא, שהיא אחת מ-3 ערים בעיראק הקדושות לשיעים.

שטח המחוז 5,034 קמ"ר ואוכלוסייתו נכון ל-2003 מונה כ-724,000 תושבים.

בעיר כרבלא קבור האימאם חוסיין, בנו של הח'ליף הרביעי, עלי אבן אבו טאלב, שנחשב באסלאם השיעי כאימאם השלישי וכשהיד, ומכאן קדושתה לשיעים. מאמינים שיעים עולים אל העיר לרגל מדי שנה.

## קישורים חיצוניים

כרבלא
א-נג'ף

**מְחוֹז אַ-נַּגַ'ף** (בערבית: **محافظة النجف**) הוא מחוז בעיראק ששטחו 28,824 קמ"ר.

ב-2003 נאמד מספר התושבים בו ב-931,600 בני אדם, רובם שיעים. בירתו היא העיר נג'ף. עיר חשובה נוספת במחוז היא כופה (الكوفة). שתי הערים קדושות לשיעים. לעיר כופה יש חשיבות רבה בהיסטוריה ובתרבות הערבית והמוסלמית, כיוון שבה ישבה אסכולה חשובה של מדקדקים ערבים.

## קישורים חיצוניים

נג'ף
קטגוריה:יישובים שהוקמו ב-1976
דקדוק השפה היפנית

מבחינה דקדוקית, **[[יפנית]]** היא שפת SOV (נושא, מושא, פועל). מלבד הפעלים, הנקשרים לחלקו הסופי של המשפט, סדר המילים די חופשי כל עוד נשמר סדר התלות לכל אורך חלקיו: תואר השם (או הפסקה חלופית / משפט טפל) בא לפני שם העצם, תואר הפועל מקדים את הפועל, יחס הקניין של שם בא לפני השם הקשור, וכן הלאה. לכן יפנית מסתעפת שמאלה. כמו כן יש הבדלים בין רמות שונות של נימוסים.

## תחביר
משפטים מורכבים מצירופי מילים. המילים הן החלקים האטומיים (בעלי משמעות) של השפה. כמו יפנית וקוריאנית קלאסית, השפה היפנית הכתובה אינה מתאפיינת בתחימת מילים בעזרת רווחים, לכן המושג "מילה" שונה מאשר בשפות אחרות; חלוקת המילים מתבצעת על ידי ניסיון וידע במבנה המשפטים. בכל צירוף מילים יש מילה אחת בעלת משמעות עניינית שלאחריה שרשרת סיומות, פועלי עזר, מילות יחס ומילות חיבור אשר משמשים להתאמת המשמעות ולציון התפקיד הדקדוקי.

בלימוד השפה, יש הממקפים את המילים בתוך צירופי המילים ומוסיפים רווחים רק בין צירופי המילים כדי להקל על הקורא המערבי, ובכך בעצם מתייחסים אל צירופי המילים כאל מילים עצמיות (למשל: taiyō-ga higashi-no sora-ni noboru). הסיבה הפונולוגית לכך היא שכל מילה בתוך צירוף מילים קשורה ותלויה במילים האחרות בצירוף, ולכולן הברה מוטעמת אחת. זאת אף על פי שמבחינה מסורתית, הצורה הבסיסית של מילה (בלי המיליות המתלוות אליה) מהווה את אבן היסוד של המשפט. מילים, בניגוד לצירופי מילים, לא צריכות להיות בעלות משמעות שלמה בפני עצמן, ולכן זקוקות לפעלי עזר ולמילות יחס. ישנם כמה עזרי פעלים קלאסיים (כמו て) המסווגים מבחינה דקדוקית כנטיית פעלים או כסיומות של פעלים ולא כמילים עצמאיות.

דוגמה למשפט:
:太陽　が｜東　の｜空　に｜昇る
:taiyou ga | higashi no | sora ni | noboru
:השמש זורחת בשמי המזרח

## מילים
יש שני סוגים כלליים של מילים:
# מילים עצמאיות (自立語 jiritsugo) בעלות משמעות תוכנית
# מילות עזר (付属語 fuzokugo) אשר הן בעצם מעצבי משמעות

המילים העצמאיות נחלקות כך:
* **מילים ניטות** (活用語 katsuyōgo)
*# פעלים המכילים מעמד (動詞 dōshi)
*# תוארי שם מוחלטים (形容詞 keiyōshi - שמוכרים גם כתוארי i)
*# תוארי שם עצם (形容動詞 keiyōdōshi – שמוכרים כתוארי na)
* **מילים לא ניטות** (非活用語 hikatsuyōgo או 無活用語 mukatsuyōgo)
*# שמות עצם (名詞 meishi)
*# כינויי שם (代名詞 daimeishi)
*# תוארי פועל (副詞 fukushi)
*# מילות חיבור (接続詞 setsuzokushi)
*# מילות קריאה (感動し kandōshi)
*# כינויי שם (?!) (連体詞 rentaishi)

מילות העזר נחלקות כך:
* **מילים ניטות**
*# מילות יחס (助詞 joshi)
*# מספרים (助数詞 josūshi)
* **מילים לא ניטות**
# פועלי עזר (助動詞 jodōshi)

## קישורים חיצוניים

קטגוריה:יפנית
יפנית
101

## אירועים
* 101 – טראיאנוס יוצא למתקפה כנגד ממלכת דאקיה

## נולדו

## נפטרו

## לוח שנה

## קישורים חיצוניים
שפריץ

**שפריץ** (**Spritz**), מוכר גם כאפרול שפריץ, הוא קוקטייל אלכוהולי ששורשיו במחוז ונטו שבאיטליה. מוכר רשמית על ידי איגוד הברמנים הבינלאומי. זהו אפריטיף, אשר עשוי בגרסתו הנפוצה מפרוסקו מעורבב עם אפרול ומי סודה. למשקה גרסאות נוספות. שפריץ עם קמפרי במקום אפרול נקרא "שפריץ מריר". לעיתים מוסיפים לו גם צ'ינאר – ליקר אפריטיף איטלקי מתוצרת קבוצת קמפרי.

נהוג להגישו עם קרח, פלח תפוז (או כל פרי הדר אחר) ולעיתים גם זית. המשקה פופולרי בעיקר במחוזות צפון איטליה.

## יין שפריץ

במזרח אירופה (בעיקר ברומניה, מולדובה והונגריה) קיימת גרסה שונה של המשקה, אשר מורכבת מיין מקומי או גרמני. יינות אלו מכילים לעיתים מעט פחמן דו-חמצני, אשר גורם ליין לתסוס. דבר זה נקרא בפי יוצאי מזרח אירופה "שפריץ", על שם יין הנתזים הנוצר כתוצאה מכך. (בגרמנית: שפריץ - נתז).

כשהוא מופיע בצורתו הטבעית, הפחמן מעיד על כך שהבקבוק לא נחשף לחמצן ולא נפגם. ניתן ליצור שפריץ גם על ידי הוספה מלאכותית של פחמן דו-חמצני בזמן הביקבוק.

בישראל של שנות ה-60 נהגו יוצאי מזרח אירופה להכין את המשקה מיין לבן מסוג כרמל הוק (יקבי כרמל מזרחי) המעורבב עם מי סודה מסיפון או מסיפולוקס.

## קישורים חיצוניים

## הערות שוליים

קטגוריה:קוקטיילים
קטגוריה:אפריטיפים
רוברט אינדיאנה

[שמאל|ממוזער|250px|"'''[אהבה (פסל)|אהבה**", [[ניו יורק]].]]
[[קובץ:Ahava.jpg|שמאל|ממוזער|250px|"**אהבה**" ([[1977]]), אוסף [[מוזיאון ישראל]], [[ירושלים]].]]
**רוברט אינדיאנה** (ב[[אנגלית]]: **Robert Indiana**; [[13 בספטמבר]] [[1928]] - [[19 במאי]] [[2018]]) היה [[אמן (אמנות)|אמן]] אמריקאי שהיה מזוהה עם תנועת זרם ה[[פופ ארט]].

==ביוגרפיה==
אינדיאנה נולד כ**רוברט קלארק''' בניו-קאסל, אינדיאנה, כאשר בשנת 1954 עבר להתגורר בניו יורק והצטרף לתנועת הפופ ארט, בעודו משתמש בדימויים מובהקים מאמנות פרסומית המעורבים עם גישה אקזיסטנציאליסטית, דרך אשר הובילה אותו לכדי יצירת "פסלים פואמיים" כהגדרתו.

עבודתו של אינדיאנה לרוב מכילה אלמנטים צורניים פשוטים, בולטים ובעלי ניחוח אייקוני, כאשר לרוב מדובר במספרים או מילים קצרות כגון "אהבה", "חיבוק" ו"אוכל".
אינדיאנה עבד אף כמעצב תלבושות ותפאורה בתיאטרון, כדוגמה בהפקת האופרה של סנטה-פה, "אם כולנו", משנת 1976, המבוססת על חיה של הסופרז'יסטית סוזן ב. אנתוני.
לאחר אירועי מתקפת הטרור של ה-11 בספטמבר 2001, אינדיאנה יצר סדרת "ציורי שלום", אשר הוצגו בניו יורק בשנת 2004.

חרף הצלחתו הרבה והפיכתו לדמות מרכזית בקרב עולם האמנות העכשווית, פרש אינדיאנה לחיים הרחק מאור הזרקורים בשלב מאוחר יותר בחייו, ומאז שנת 1978 התגורר במדינת מיין.

## [[אהבה (פסל)|אהבה]]
עבודתו הידועה ביותר של אינדיאנה היא הפסל "אהבה" (באנגלית: LOVE) המורכבת מהאימאג', כתובה באדום בתבנית מרובעת, עם האות "O" נטויה על צידה. אימאג' זה נוצר עבור כרטיס חג-מולד של המומה משנת 1964. בשלב מאוחר יותר, נישא האימאג' על-גבי בול אמריקאי בשווי 8 סנט משנת 1973, והיה לראשון מבין סדרת "בולי אהבה". גרסאות מפוסלות של האימאג' נמצאות בשדירה השישית בניו יורק, במוזיאון לאמנות של אינדיאנפוליס, במרכז הציבורי של סקוטסדייל, אריזונה, והמפורסמת שבהן ב"פארק האהבה" אשר בפילדלפיה. אינדיאנה ידוע גם בצביעת מגרש הכדורסל לשעבר של קבוצת המילווקי באקס, עם האות "M" בגדול בכל חצי של המגרש. הוא לא רשם זכויות יוצרים של האימאג' "אהבה", ולכן לא הצליח למנוע שימוש מסחרי ובלתי-מבוקר של יצירתו. ברפרודוקציה של האימאג' נעשה שימוש רב, כולל הדפסה על חולצות, פסלים, ספלים ועוד. האימאג' אף תורגם על ידי האומן ב-1977 לעברית ותורגמו גם יצירות בשפה הסינית, האיטלקית והספרדית.

האימאג' הושאל על ידי אמנים רבים מתחומים שונים, ביניהם מוזיקאים ומעצבים גרפיים, והיווה השראה לאמן מאת'יו ג'ונס בעבודת המחאה שלו נגד איידס, "DEAD".

נפטר ב-19 במאי 2018.

## קישורים חיצוניים

* 
* 

* 

קטגוריה:אמריקאים ילידי אינדיאנה
קטגוריה:בוגרי אוניברסיטת אדינבורו
קטגוריה:פסלים אמריקאים
קטגוריה:מעצבי בולים
קטגוריה:אמני פופ ארט
קטגוריה:אמריקאים שנולדו ב-1928
קטגוריה:אמריקאים שנפטרו ב-2018
בניין עיריית בוסטון

**בניין עיריית בוסטון** (באנגלית: **Boston City Hall**) הוא מקום מושבה של בית הממשל המוניציפלי של בוסטון, מסצ'וסטס. הוא כולל את משרדי ראש עיריית בוסטון ומועצת העיר בוסטון. הבניין הנוכחי נבנה בשנת 1968 כדי לקבל את תפקידיו של בניין העירייה הישן.

הבניין הניצב בלב קומפלקס המרכז הממשלתי שבכיכר העירייה של בוסטון, בן תשע קומות ובנוי בסגנון הברוטליסטי. הברוטליזם הוא תנועה אדריכלית במחצית השנייה של המאה ה-20, ובנייניו כוללים לעיתים קרובות צורות נוקשות ובטון. הסגנון היה נפוץ משנות החמישים עד שנות השבעים של המאה העשרים, במיוחד מבני תחבורה וציבור.

## תיאור
הבניין המונומנטלי תוכנן על ידי משרדי האדריכלים קלמן מקינל ונולס וקמפבל, אלדריך ונולטי עם משרד המהנדסים לה-מסורייר יועצים. תוכניתם זכתה ב-1962 בתחרות כלל-ארצית לתכנון בית העירייה, ונבחרה מבין 256 מועמדויות. מטרת ההצעה הייתה ליצור בניין שיהיה נגיש ומתקשר עם הציבור. הם תכננו את בניין עיריית בוסטון בשנות השישים כסמל לפתיחות ושקיפות. פרויקט השיפוץ הביא לדעות חלוקות מאוד לגבי עתיד הבניין, כאשר חלק מתושבי בוסטון מאמינים שהוא חסר ערך ומייחלים שייהרס. עם זאת, ראש עיריית בוסטון מרטי וולש העדיף להחיות את הבניין, והתמקד בשיפור המבנה.

הבניין שנוא על ידי הקהל הרחב ומככב ברשימות "הבניינים המכוערים בעולם".

הבניין היווה השראה בעיצובו לבניין בנק ישראל שבירושלים.

## קישורים חיצוניים

## הערות שוליים

קטגוריה:בוסטון: מבנים
בוסטון
קטגוריה:מבני פירמידה הפוכה
אלחנן סמט

הרב **אלחנן סמט** (נולד בט"ו בניסן ה'תשי"ג, 31 במרץ 1953) הוא מרצה, מורה ומחבר ספרי פרשנות לתנ"ך. היה ר"מ בישיבת ברכת משה במשך כעשרים וחמש שנים.

## ביוגרפיה
נולד בירושלים. בצעירותו למד בבית הספר דוגמה עוזיאל, בישיבת נתיב מאיר ולאחר מכן בישיבת הכותל. שירת בצה"ל בחיל השריון. בשנים תשל"ז–תשמ"ג למד בישיבת מרכז הרב, היה חבר במכון "הלכה ברורה ובירור הלכה" והשתתף בכתיבת בירורי הלכה למסכת סנהדרין.

במקביל ללימודיו הישיבתיים למד במכון להכשרת מורים בישיבת הר עציון. את לימודיו לתואר שני בהיסטוריה של עם ישראל סיים בטורו קולג'.

בשנים תשל"ז–תשל"ט לימד בבית הספר התיכון לבנות "פלך" ובישיבת "נתיב מאיר", ומשנת תשל"ט החל ללמד תנ"ך וגמרא בישיבת ברכת משה שבמעלה אדומים למשך כעשרים וחמש שנים, ואף שימש בה ר"מ. משנת תשנ"ג החל ללמד ב"מכללת הרצוג" שליד ישיבת הר עציון באלון שבות. הוא מרצה מדי שנה ב"ימי העיון בתנ"ך" שמקיימת המכללה. חתן פרס כץ לשנת תשפ"ו.

## כתביו
העיונים שפרסם באינטרנט על פרשות השבוע במסגרת בית המדרש הווירטואלי של ישיבת הר עציון יצאו לאור בספריו "עיונים בפרשות השבוע" שיצאו בשלוש סדרות ובסך הכל בשישה כרכים (תשס"ב [הוצאת ישיבת ברכת משה], תשס"ד [הוצאת ישיבת ברכת משה], תשע"ג [הוצאת ידיעות ספרים]). כמו כן פרסם סדרה בת חמישה חלקים על ספר מלכים, הכוללת את הספרים "ימי ירבעם", "מלחמות אחאב", "מרד יהוא", "פרקי אליהו" ו"פרקי אלישע". פרסם גם ספר בשם "עיונים במזמורי תהילים" ואת הספר "יד לרמב"ם" אשר מקבץ מאמרים למדניים העוסקים בפסקי הרמב"ם. בנוסף, פרסם מאמרים רבים בתנ"ך ובגמרא בביטאונים ובכתבי עת שונים, כגון "מגדים", "מעליות", "כתלנו", ו"תחומין".

הרב סמט רואה את עצמו כממשיך את דרכם הפרשנית של נחמה ליבוביץ, אריה לודוויג שטראוס ופרופ' מאיר וייס. דרכו הפרשנית משלבת עיון בפרשנות המקרא לדורותיה עם ניתוח ספרותי מעמיק, תוך שימת דגש על מבנה היחידה הספרותית העצמאית, חלוקתה למחציות שוות, והקבלתן; וכן שימת דגש על תופעת המילה המנחה אשר לרוב באה לטענתו שבע פעמים (או כפולותיה) בהיות 7 מספר טיפולוגי.

## חיים אישיים
אב לתשעה ילדים, ומתגורר עם משפחתו בקיבוץ כפר עציון. בנו הרב אורי סמט משמש כרב קיבוץ מגדל עז. כלתו היא הפרופסור לתנ"ך נילי סמט, בתו של יואל אליצור.

## ספריו
* **פרקי אליהו** .
* **עיונים בפרשות השבוע**, שלוש סדרות, בכל סדרה 2 כרכים.
* **פרקי אלישע** .
* **יד לרמב"ם** .
* **עיונים במזמורי תהילים** .
* **Elijah: The Lonely Zealot**
* **ימי ירבעם**
* **מלחמות אחאב**
* **מרד יהוא**

## קישורים חיצוניים

* 
* שיעורי הרב סמט בבית המדרש הווירטואלי של ישיבת הר עציון
* 
* 
* 
* 
* 

קטגוריה:בוגרי בית הספר לדוגמה (ירושלים)
קטגוריה:בוגרי ישיבת הכותל
קטגוריה:בוגרי ישיבת מרכז הרב
קטגוריה:בוגרי ישיבת נתיב מאיר
קטגוריה:סגל מכללת הרצוג
קטגוריה:כפר עציון: אישים
קטגוריה:פרשני מקרא בעת החדשה
קטגוריה:רבני ישיבת ברכת משה
קטגוריה:חוקרי מקרא בגישה ספרותית
קטגוריה:ישראלים שנולדו ב-1953
נדנדה

**נדנדה** היא כל רהיט, צעצוע או מתקן ספורט, שעליו אפשר להתנדנד בישיבה, בשכיבה או בעמידה.

*
כריסטיאנה ניסליין-פולהרד

**כריסטיאנה ניסליין-פולהרד** (בגרמנית: **Christiane Nüsslein-Volhard**; נולדה ב-20 באוקטובר 1942 במגדבורג, סקסוניה-אנהלט) היא ביולוגית גרמנייה, זוכת פרס נובל לפיזיולוגיה לשנת 1995.

## קורות חיים
### ילדות וצעירות
כריסטיאנה פולהרד נולדה בשנת 1942 בהיירוטסנגרה (Heyrothsberge), על יד מגדבורג, כשנייה מבין חמשת ילדי הוריה. אביה, רולף פולהרד, היה אדריכל. אמה, בריגיטה לבית האס, הייתה גננת. נחשפה מילדותה המוקדמת לאמנות והפכה לדבריה להיות "מאומנת להסתכל על דברים ולזהותם".

בילדותה בילתה תקופה אחרי מלחמת העולם השנייה אצל סבה מצד אביה, פרנץ פולהרד, פרופסור למחלות פנימיות בדימוס,  מומחה ידוע במחלות לב וכליות, שעבר לגור על יד פרנקפורט על נהר מיין, ואירח בני משפחה רבים בהימלטותם ממזרח גרמניה שנכבשה על ידי הסובייטים. התעניינה מילדותה בצמחים ובבעלי חיים וכבר בגיל 12 ידעה שתהיה ביולוגית. בסיום הבגרות הציגה בהשפעת כתביהם של  קונרד לורנץ ושל חוקרים אחרים של התנהגות בעלי החיים, עבודה על שפתן של החיות.

אחרי בחינות הבגרות בתיכון שילר בפרנקפורט, התחילה בשנת 1962 ללמוד ביולוגיה באוניברסיטת "יוהאן וולפגנג פון גתה" של פרנקפורט. ב-1964 עברה ללימודי ביוכימיה באוניברסיטת טיבינגן.

### פעילותה המדעית והאקדמית
כיום היא מנהלת את מחלקת הגנטיקה במכון מקס פלאנק לביולוגיה התפתחותית בעיר. את פרס נובל, שאותו חלקה עם שני ביולוגים אמריקניים (אריק וישאוס ואדוארד לואיס), קיבלה עבור מחקריה בביולוגיה התפתחותית בתסיסנית המחקר (*Drosophila melanogaster*, אחד מאורגניזמי המודל העיקריים בגנטיקה), ועבור גילוי קבוצה של גנים בעלי חשיבות עליונה בקביעת המיקום של האיברים השונים ביצורים חיים: גני הומאובוקס (Homeobox). מאוחר יותר התגלה כי לגנים אלו יש גנים מקבילים במרבית בעלי חיים; מכאן שהמחקר הוא בעל פוטנציאל רב להבנת תהליכי התפתחות ואבולוציה.

ניסליין-פולהרד הייתה מהראשונים שיזמו ניסויים ביולוגיים רחבי היקף ועתירי משאבים ותקציב, כשלפני כן היו מרבית הניסויים צנועים ובקנה מידה קטן. ניסליין-פולהרד יצרה מאגר מידע עצום העוסק במוטציות בזבוב הפירות, אותן יצרה במעבדתה באופן כמעט תעשייתי; המספר הרב של המוטציות תרם ליצירת נקודת מבט רחבה בכל הנוגע לגנטיקה של הביולוגיה ההתפתחותית.

### חייה הפרטיים
בשנים 1967–1977 הייתה נשואה לפיזיקאי וולקר ניסליין. לא נולדו להם ילדים. הם התגרשו בשנת 1977.
היא מתגוררת ברובע בבנהאוזן בעיר טיבינגן. 
בשנת 2004 הקימה את קרן כריסטיאנה ניסליין-פולהרד, המעניקה סיוע למדעניות צעירות כדי להתפנות למחקר.

## קישורים חיצוניים

* דף הבית של ניסליין-פולהרד 
* 

קטגוריה:בוגרות אוניברסיטת גתה בפרנקפורט
קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:עמיתים זרים בחברה המלכותית
קטגוריה:עמיתות החברה המלכותית
קטגוריה:זוכות פרס נובל גרמניות
קטגוריה:גרמנים חברי האקדמיה הלאומית למדעים של ארצות הברית
קטגוריה:סגל אוניברסיטת טיבינגן
קטגוריה:זוכות פרס נובל לפיזיולוגיה או לרפואה
קטגוריה:גנטיקאיות
קטגוריה:ביולוגיות גרמניות
קטגוריה:פיזיולוגיות
קטגוריה:חברי האקדמיה למדעים ולאמנויות של גטינגן
קטגוריה:זוכי פרס לייבניץ
קטגוריה:גרמניות שנולדו ב-1942
קטגוריה:גרמנים שנולדו ב-1942
קטגוריה:זוכי פרס אלברט לסקר למחקר רפואי בסיסי
קטגוריה:חברי האקדמיה אירופיאה
פקועה דו-נבגית

**פקועה דו-נבגית** (שם מדעי: *Agaricus bisporus*) מוכרת כ**שמפיניון**, **פורטובלו** או **פורטובלה,** היא מין של פטריית בסיסה אכילה. הפטרייה גדלה באופן טבעי באירופה וצפון אמריקה, מגודלת באופן מסחרי במעל 70 מדינות, והיא אחת הפטריות הנצרכות ביותר בעולם. הפקועה נדירה במקצת בישראל והיא גדלה בתקופת החורף (נובמבר עד מרץ).

הפטריות מהוות מקור מצוין למינרלים וויטמינים רבים (ראו טבלה) זאת בעודן דלות קלוריות ומלאות מים. ב-100 גרם פטריות שמפניון טריות לבנות ניתן למצוא ויטמינים מקבוצת B – ריבופלאבין, ניאצין וחומצה פנטוטנית (בסך של כ-19% מהצריכה היומית המומלצת).

כשהיא גדלה בר, כובע הפטרייה חום-אפור חיוור, ובעל קשקשים רחבים ושטוחים, הכהים מן הרקע ואשר פונים לכיוון חוץ הכובע. הזן התרבותי לבן. תחילה הכובע כדורי והופך שטוח יותר עם הבשלת הפטרייה. קוטר הכובע הסופי כ-5-10 ס"מ. אורך הרגל עד 6 ס"מ ועליה טבעת. החלק הפנימי של הפטרייה לבן ומרקמו בשרי ביחס לפטריות אחרות.

הפטרייה גדלה בשדות ובכרי דשא אחרי גשמים החל מהאביב ועד הסתיו.

במשקים מודרניים גידול הפטריה אינו דורש קרקע ומים. לצורך גידול הפטריות מקימים מבנים מיוחדים בהם הפטריות מגודלות במשטחי קומפוסט בכמה קומות. למבנים יחידות בקרה השומרות על התנאים האופטימליים לגידול – לחות, אוורור וטמפרטורה.

למרות מספרם המועט של המגדלים בישראל (בין 15 ל-20) כושר הייצור גדול משמעותית הודות לשיטות הגידול המתקדמות הנהוגות כיום במשק.

ימין|ממוזער|250px|הזן התרבותי של פקועה דו-נבגית

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פטריות בסיסה
קטגוריה:פטריות שתוארו ב-1946
קטגוריה:ארץ ישראל: פטריות
הזדווגות

**הזדווגות** (Mating) היא מונח בביולוגיה המתאר זיווג של אורגניזמים ממין הפוך או הרמפרודיטי בעיקר למטרות רבייה מינית. בלשון מדוברת
היא מתייחס למגע בין איברי מין של בעלי חיים. מונח זה כולל גם את בני האדם, אך מקובל בשימוש בעיקר אצל בעלי חיים אחרים, ואצל האדם מקובל השימוש במינוח "יחסי מין". רבייה מינית, הכוללת הזדווגות נפוצה ביצורים חיים אאוקריוטים רב-תאיים, כגון בעלי חיים, פטריות וצמחים, ומתרחשת גם בחלק מהאאוקריוטים החד-תאיים כלומר בפרוטיסטים.

ההזדווגות היא הדרך העיקרית ועד לדורות האחרונים הדרך הבלעדית, ליצירת הפריה. עם התפתחות המחקר והטכנולוגיה, החלה להתאפשר גם הפריה מלאכותית המשמשת בני אדם וכן ביחס לבעלי חיים המגודלים בשבי כגון בעלי חיים בחקלאות או בגני חיות.

קיום הזדווגות שלא למטרת רבייה אלא למטרות עונג בלבד שכיח בקרב בעלי חיים אחרים פחות לעומת האדם, אבל מצוי אצל כמה בעלי חיים בהם חלק מהקופים (שימפנזים ובונובו), הדורבנים והדולפינים. אצל רוב בעלי החיים קיים חלון הזדמנויות צר מאוד, פעם או פעמיים בשנה, שבו הנקבה מתייחמת ומסוגלת להזדווג. בנוסף להזדווגות בין זכר ונקבה קיים בטבע גם יחסי מין הומוסקסואליים הן בקרב בני האדם והן בקרב מינים אחרים של בעלי חיים.

## גלריה

קובץ:Butterlove ST 10.jpg|נימפית המדבר
קובץ:זבובי הבית מזדווגים.jpg|זבוב הבית
קובץ:Lion sex.jpg|אריות
קובץ:Green darner mating med.jpg|שפיריות
קובץ:Tenebrionidae in the Zin Valley.JPG|חיפושיות
קובץ:Weinbergschnecke Paarung.jpg|חלזונות רומיים


## ראו גם
* רבייה מינית
* מיניות
* איבר מין

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:רבייה בבעלי חיים
סימפלי רד

**סימפלי רד** (באנגלית: **Simply Red**, "פשוט אדום") היא להקת פופ בריטית שפעלה בין השנים 1984–2010, וחזרה לפעול החל משנת 2015.

## היסטוריה
הלהקה הוקמה ב-1984 במנצ'סטר על ידי **מיק האקנל** (Mick Hucknall, שירה), **טים קלט** (Tim Kellett, חצוצרה וקלידים) ו**פריץ מק'אינטייר** (Fritz McIntyre, שירה וקלידים), שהיו לגרעין הקבוע של הלהקה; סביבם הצטרפו ועזבו אמנים אחרים באופן תדיר. סימפלי רד ידועה למעשה כפרויקט של אדם אחד—האקנל; הוא עצמו ציין זאת בראיונות רבים. שם הלהקה מתייחס לשערו האדמוני של האקנל וגם למועדון הכדורגל מנצ'סטר יונייטד, שאותו הוא אוהד.

בלהקה השתתפו נגנים ממוצא מגוון: ברזיל (הגיטריסט **הייטור ט"פ**, Heitor T. P.) ויפן (המתופף **גוטה**, Gota, אשר הוציא מספר אלבומי סולו), למשל. האקנל כתב כמעט את כל שירי הלהקה בעצמו (בחלקם השתתף מק'אינטייר בהלחנה), למעט מספר שירים שהלהקה חידשה. כל עטיפות אלבומי הלהקה מציגות את האקנל לבדו, ללא עמיתיו.

סימפלי רד יצרה שירי פופ קליטים עם השפעה גדולה של מוזיקת נשמה שחורה. בחלק משיריהם משולבים אלמנטים של ג'אז, פאנק ורגאיי. החל מאלבומם החמישי ניכרת השפעה של מוזיקת דאנס.

אלבומה הרביעי של סימפלי רד, "*Stars*", אשר יצא ב-1991, הוא המצליח ביותר של הלהקה ואחד האלבומים הנמכרים ביותר בכל הזמנים, עם למעלה מ-20 מיליון עותקים שנמכרו. *Stars* היה נקודת השיא של הלהקה; האלבומים שהקליטה מאז זכו לביקורות צוננות ולהצלחה מסחרית מצומצמת.

ב-27 באוגוסט 1992 הופיעו סימפלי רד בפארק הירקון בתל אביב וב-29 באוגוסט אותה שנה בבריכת הסולטן בירושלים במסגרת סיבוב ההופעות של האלבום Stars.

ב-19 בדצמבר 2010, התקיים מופע סיום חגיגי באולם O2 ארנה שבלונדון, מופע שציין את פירוק הלהקה לאחר 25 שנות פעילות, אך הקבוצה שבה להקליט ולהופיע בשנת 2015.

ב-14 ביוני 2016 הופיעה הלהקה בהיכל מנורה מבטחים בתל אביב.

## דיסקוגרפיה
* *Picture Book* (1985)
* *Men and Women* (1987)
* *A New Flame* (1989)
* *Stars* (1991)
* *Life* (1995)
* *Blue* (1998)
* *Love and the Russian Winter* (1999)
* *Home* (2003)
* *Simplified* (2005)
* *Stay* (2007)
* *Big Love* (2015)
* *Blue Eyed Soul* (2019)

## קישורים חיצוניים

* 

* סימפלי רד במוסיכיפדיה של רדיו מוסיכיף 69FM.
* 

## הערות שוליים

קטגוריה:להקות פופ בריטיות
קטגוריה:זוכי פרס המוזיקה הבריטית
קטגוריה:להקות שהוקמו בשנת 1985
קורנפלקס

שמאל|ממוזער|200px|קערת קורנפלקס עם חלב
**קוֹרְנְפְלֵקְס** (באנגלית: **Corn flakes**, על פי האקדמיה ללשון העברית: **פְּתִיתֵי תִּירָס**) הוא מזון המוכן מגרעיני תירס אפויים, לרוב בתוספת סוכר או תוספות אחרות. הקורנפלקס משמש כאחד הסוגים הנפוצים ביותר של דגני בוקר, ולעיתים אף כייצוג גנרי של דגני הבוקר כולם.

את מתכון הקורנפלקס המציאו קבוצת אדוונטיסטים של היום השביעי, כנסייה נוצרית שחלק גדול מחבריה דוגלים בצמחונות. הקבוצה עבדה בבית הבראה שפעל על-פי עקרונות הכנסייה בבאטל קריק, מישיגן, תוך כדי שניסתה לפתח תפריט צמחוני משופר שכולל חיטה, שיבולת-שועל, אורז ותירס. התפריט הוגש ללקוחות בית ההבראה כחלק מתוכנית ששילבה בין רפואה מדעית לבין אמונות האדוונטיזם ותורתו של חסיד מזון הבריאות סילבסטר גרהם, וכללה בנוסף לצמחונות גם אמבטיות ארוכות והתנזרות ממין, מעישון, ממשקאות חריפים וממזון מתובל. עם חברי הקבוצה נמנו האחים ויל קית' וג'ון הארווי קלוג (Kellogg).

בשנת 1894, במהלך אחד מהניסיונות שערכו עם חיטה, הם שכחו גרעיני חיטה מבושלים מושרים וגילו אחר זמן מה שהם איבדו את הטעם, אך מכיוון שחסכו מאוד בהוצאות החליטו לא לזרוק אותם, וניסו לסחוט אותם במכבש ולאפות את הפתיתים שיצאו. להפתעתם הפתיתים האפויים יצאו טעימים למדי ואף עוררו התלהבות בקרב לקוחות בית ההבראה, שאהבו לאכול אותם בתוספת חלב. באותה שנה האחים רשמו פטנט על הפתיתים האפויים תחת השם "גראנוז" (Granose).

האחים ערכו ניסיונות נוספים עם דגנים שונים ומצאו שהפתיתים המוצלחים ביותר יוצאים מתירס. לאור הצלחת הפתיתים, ויל קית', שהיה מנהל בית ההבראה, שכנע את אחיו להקים עסק לייצור ושיווק המוני של המזון החדש. תחילה נקרא המפעל "חברת פתיתי התירס האפויים של באטל קריק", והמוצר הראשון של החברה נקרא "פתיתי תירס קלויים" - "Toasted Corn Flakes". למרות ההצלחה סירב ג'ון הארווי בתוקף להוסיף סוכר לפתיתים, ועל רקע זה רב עם אחיו ועזב את העסק. כאשר בבאטל קריק הוקמו עוד כמה מפעלים לקורנפלקס, ויל קית' שינה את שם החברה ל"קלוג'ס" (Kellogg's) והבליט על האריזה את חתימתו, שהפכה לסמל החברה. אחד המפעלים המתחרים שהפך בכל זאת ליצרן גדול של קורנפלקס ושרד עד היום הוא "פוסט", שהוקם על ידי צ'ארלס ויליאם פוסט, שהיה אחד המטופלים בבית ההבראה.

בימינו נמכר ומשווק הקורנפלקס בשלל טעמים וצבעים על ידי חברות שונות.

## הברכה על קורנפלקס
לדעת הגרש"ז אוירבך הרב בן ציון אבא שאול והרב משה פינשטיין מברכים על קורנפלקס העשוי מקמח תירס שהכל נהיה בדברו כיון שהתירס התרסק לגמרי, ועל קורנפלקס העשוי מפתיתי תירס מברכים בורא פרי האדמה. לעומתם, לדעת הרב מרדכי אליהו על כל סוג של קורנפלקס מברכים שהכל נהיה בדברו.

## קישורים חיצוניים

* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:דגני בוקר
קטגוריה:מאכלי תירס
קטגוריה:המצאות במאה ה-19
קטגוריה:מאכלים שברכתם שנויה במחלוקת
הלכה נבואית

**הלכה נבואית** היא הלכה שמושתתת על יסודות מרכזיים ביהדות - **[[הלכה]]** ו**[[נבואה]]**. בהלכה הנבואית ישנו שילוב בין הנבואה להלכה והיא שנויה במחלוקת בקרב הפוסקים ואנשי הרוח של היהדות.

## היחס בין הלכה לנבואה
ההלכה והנבואה מהוות יסודות מרכזיים ביהדות. שתיהן משמשות מרכיבים בהנהגה היהודית בתורה (נביא וסנהדרין). כביטוי לכך יש מצווה לשמוע בקול נביא, וכן יש מצווה לשמוע בקול חכמים. יכול להיות אדם חכם וגם נביא, כדוגמת משה רבנו ורבים אחריו. 

אמנם, שימוש בטענות שמיימיות כחלק מדיון הלכתי הוא מעשה שנוי במחלוקת ביהדות: יש אומרים שמי שטוען טענה הלכתית כשהנימוק לדבריו הוא נבואי נחשב לנביא שקר. מנגד, יש מקורות שמאשרים את השימוש בנימוקים נבואיים בדיון ההלכתי .

הבדל רעיוני עמוק מבחין בין הלכה לנבואה: ההלכה עוסקת במימוש המעשי של רעיונות התורה, כאשר היא משתמשת בכלי ניתוח והכרעה משפטיים, ופעמים רבות עוסקת בדקדוקים שונים. הנבואה, לעומת זאת, עוסקת ברובד עקרוני של רעיונות התורה, תוך נתינת דגש להיבטים מוסריים שלהם, כל זאת בסגנון ציורי בעל מאפיינים של חזון. חז"ל התייחסו להבדל זה, ואף הכריעו שחכם עדיף מנביא. 

## מסות על נבואה
העובדה שכיום אין נביאים, הובילה הוגים שונים לחפש אלטרנטיבות לנבואה; בין האלטרנטיבות היו האגדה התלמודית או הקבלה. 
כך לדוגמה הרב יובל שרלו נותן כמה תכונות להלכה הנבואית:
#התאמה לשורש הפנימי, חתירה לביטוי התוכן הפנימי. 
#הלכה שנותנת כיוון כללי ללא פרטים (הפרטים שייכים לכל איש ואיש).
#ייחוס משקל עצום לכוונה, לעומת היחס המינורי בהלכה הרגילה.

## התנגדות
### כלאיים
הרב צבי יהודה הכהן קוק בהתנגדותו לסגנון לימוד זה, הסתמך רבות על דברי החת"ם סופר, שראה בשילובים בין דיספלינאציות שונות כלאיים. תפיסה זו אינה רואה את הספרות התורנית כ**הרמוניה מושלמת**, אלא כספרות עצמית שאין לה להשתלב. דברי הרב צבי יהודה בולטים במיוחד לאור הדברים החריפים שאומר אביו - הרב אברהם יצחק הכהן קוק - בעד שילוב הלכה ואגדה, ובפרט במסגרת של תורת ארץ ישראל. הרב אברהם יצחק הכהן קוק אף טוען ששילוב זה איננו דבר חדש, אלא גילוי החיבור הקיים ביניהם מאז ומתמיד. אבינועם רוזנק מצביע על הקשר העמוק בין כללים ופרטים, בין אוטונומיה והטרונומיה, בין חירות ומחויבות, בין נורמות קבועות לבין אינטואיציה ואותנטיות המצוי במשנת ההלכה הנבואית של הרב קוק.

### ההבדל בין אגדה לנבואה
אחת מנקודות המוצא של המצדדים ביכולת לשלב כיום הלכה ונבואה, הנה שהאגדה היא ביטוי של הנבואה. אולם הוגים שונים טענו שהאגדה **אינה** נבואה אלא היא מבטאת ביטוי של ה**רעיון האנושי** שהאדם דורש ומבין באמצעים שונים; לעומת זאת הנבואה מהווה **רעיון אלוהי**. בעקבות הבחנה זו התנגדו רבים לעצם ההתבטאות המשלבת הלכה ונבואה, אף שחלק מהמתנגדים תמכו בשילוב הלכה ואגדה.

## ראו גם
*נבואה
*הלכה

## לקריאה נוספת
*אבינועם רוזנק, **ההלכה הנבואית: הפילוסופיה של ההלכה במשנת הראי"ה קוק**, מאגנס תשס"ז.
*יובל שרלו, **תורת ארץ ישראל לאור משנת הראי"ה קוק**, חיספין.

## הערות שוליים

קטגוריה:דרכי לימוד התלמוד
ציאנוקובלמין

[שמאל|ממוזער|319px|המבנה ה[כימיה|כימי של סדרת תרכובות המכונה ויטמין B<sub>12</sub>.האות R בתרשים מסמנת את הקשר השישי של יון הקובלט, במקרה של ציאנוקולבלמין, האות R מסמנת יון של ציאניד (CN).]]

**ציאנוקובלמין** (Cyanocobalamin) הוא אחד מתוך סדרה של תרכובות המכונות ויטמין B<sub>12</sub>.

ציאנוקובלמין מופיע בתכשירי ויטמין B<sub>12</sub> הניתנים בזריקה לשריר, בבליעה או מתחת ללשון.

המבנה המולקולארי של ויטמין B<sub>12</sub> מפורט בתרשים. במרכזו - יון קובלט (Co), המקושר לחמישה אטומים של חנקן (N).
בציאנוקולבלמין, לקשר השישי של הקובלט (מסומן בתרשים באמצעות האות **R**) קשור יון של ציאניד (CN).

## הרחבה על ויטמין B12
*ויטמין B<sub>12</sub>

## קישורים חיצוניים

 
קטגוריה:ויטמינים 
קטגוריה:קואנזימים
הידרוקסיקובלמין

**הידרוקסיקובלמין** (**hydroxocobalamin**) הוא אחד מתוך סדרה של תרכובות המכונות ויטמין B<sub>12</sub>.

זוהי צורה סינתטית המשמשת כתרופה. הידרוקסיקובלמין משמש כתחליף יעיל לציאנוקובלמין (הצורה הטבעית של ויטמין B<sub>12</sub>), וכן כתרופה נגד הרעלת ציאניד.

המבנה המולקולארי של ויטמין B<sub>12</sub> מפורט בתרשים. במרכזו - יון קובלט (Co), המקושר לחמישה אטומים של חנקן (N).

בהידרוקסיקובלמין, הקשר השישי של הקובלט (מסומן בתרשים באמצעות האות **R**) הוא הידרוקסיל (OH).

## ראו גם
*ויטמין B<sub>12</sub>

## קישורים חיצוניים

קטגוריה:ויטמינים
קטגוריה:תרופות לפי א'-ב'